
A kürt és a furulya barátsága

Tizenegy éve furulyázom, kilenc éve pedig párhuzamosan tanulok kürtölni és furulyázni. Ezalatt az idő alatt rengetegszer merült fel az a kérdés, hogy nem veti-e hátra a fejlődésemet, ha két különböző technikával megszólaltatható hangszeren is játszom. Néhányan azt állították, hogy a fururulyázásnál használatos légzéstechnika és szájtartás annyira különbözik a többi fúvós hangszer megszólaltatásához szükségestechnikától, hogy nem csak a két hangszer párhuzamos használata, hanem egy rézfúvós hangszeren való tanulás kezdete előtt, csupán bevezetésképp egy-két furulyatanulás is káros lehet a későbbiekben. Ezek a vélemények azonban soha nem voltak alátámasztva konkrét elméleti bizonyítékokkal, és bár ma több száz tanár tanít országszerte furulyát párhuzamosan egy másik fúvós hangszerrel, ezzel a problémával még senki nem foglalkozott. Ezért döntöttem úgy, hogy a dolgozatomat ennek a témának szentelem. Ehhez két szakirodalmat használok fel, amelyek szerintem a legkorszerűbben írják le a furulyázás és a kürtölés elméleti alapjait. Walter van Hauwe, a holland furulya- és fuvolaművész "A korszerű furulyaiskola" című művében részletesen ír a hangszer helyes tartása mellett a légzés fontosságáról, a szájtartásról és az artikulációról. Ezt a tanulmányt szeretném összehasonlítani "A rézfúvósjáték művészete" című írással, amely Philip Farkas kürtművész és kürttanár ismereteit és tapasztalatait foglalja össze. Ezek alapján igyekszem rámutatni a két hangszer közti egyezésekre és különbségekre, végül négy szakember véleménye, valamint a saját tapasztalataim alapján megkísérlem tisztázni ezt a problémát. 



